Here is a page extracted from Wikipedia that may contain CSS, HTML, and a lot of unformatted text.

Title: Vachina
Content: A vachina (d'o latín < VAGINA) ye un organo copulador de l'aparato reproductor femenín en os mamifers. Tien forma de conducto que, s'estendilla entre a vulva y l'utero. Se fa servir por un regular ta realizar o coito y ta parir.
 
En o caso d'os sers humans, iste conducto s'emplega tamién en atras practicas sexuals que pueden no estar orientatas a la reproducción.

A vachina ye un organo muit musculoso, rico en fibras de colachena, y relativament innervato, en comparación con a vulva. A suya superficie ye colonizata por a-saber-las especies bacterianas y funchicas; d'entre as que predominan as d'o chenero Lactobacillus que le dan un pH baixo y que impiden a dentrata a l'organismo d'achents patochenos por ista vía.

Muitas afeccions pueden alterar ista composición bacteriana dando como consecuencia infeccions vachinals y cuadres mes o menos grieus (vachinosi bacteriana, Streptococcus faecalis, etc).

Sobre tot en plural lemos (u en benasqués llims) se fa referencia a cierto tipo de secrecions vachinals d'animals en chestación, y d'astí o verbo frecuentativo lemiar u llimiar pa referir-se a la producción de secrecions vachinals mientres lo celo u antes de parir.

O himen u virgo recibe a denominación de trencafil u trencafil de la viroleta en aragonés benasqués.

Denominacions populars 
I hai una gran variedat de parolas emplegadas popularment pa referir-se a la vachina en aragonés. Estes son cualques eixemplos: chafarite, fandango, figa, figa de flor, foratiello, natura, pichadero, pito, pixín, pixón, potorrera, potorro, totera, zaralla.

Referencias 

Sistema reproductivo